text: Tysk turistboom på Vestkysten
  18 februar 2016 kl. 07.25
  Stor fremgang i antallet af tyskere, der holder ferie på Vestkysten.
  Danmarks Statistik har netop offentliggjort tallene for overnatninger i feriehuse for hele 2015.
  Selv om tallene på kommunalt niveau endnu ikke er opgjort, så ser det ud til, at antallet af tyske overnatninger i Sydvestjylland er steget med mindst 8 procent. Det vil sige en stigning på omkring 300.000 overnatninger i forhold til 2014.
  Samlet set forventes de tyske overnatninger i Sydvestjylland i 2015 således at runde 4,1 millioner.
  Det skriver Varde Kommune i en pressemeddelelse.
  Fremgangen glæder turistforeningerne på Vestkysten.
  -  Det er dejligt at se, at indsatserne på det tyske marked har båret frugt. Stigningen betyder en vækst i turismeforbruget på over 100 millioner kroner, fortæller turistcheferne Colin Seymour fra ProVarde, Bodil Glistrup fra Rømø Tønder Turistforening og Poul Therkelsen fra Markedsføring Fanø.
  Det er ikke kun tyskerne, der i stigende grad overnatter på Vestkysten. Det gør danskerne også.
  I 2015 steg antallet af danske overnatninger med 6 procent.
  Det svarer til 235.000 flere overnatninger.
  